En person, der i formiddag arbejdede i stævnen på et skib på Nordkajen i Skagen, er blevet overført til Rigshospitalets brandsårsafdeling efter være blevet ramt af en stikflamme. - Vi fik anmeldelse om en eksplosion klokken 09.40 om bord på et skib på Karstensens Skibsværft på Nordkajen i Skagen. Her var to personer ved at arbejde i stævnen, og der skete en eller anden form for eksplosion, og den ene person blev så ramt af en stikflamme, fortæller vagtchef Per Jørgensen fra Nordjyllands Politi. Han kender ikke de nærmere omstændigheder omkring ekslosionen, og hvad der har forårsaget stikflammen. - Men den ene er blevet forbrændt i hovedet, på halsen og på armen. Vedkommende blev i første omgang bragt til Sygehus Vendsyssel men er siden blevet overført til Rigshospitalets brandsårsafdeling, fortæller Per Jørgensen. Han oplyser, at Arbejdstilsynet er tilkaldt i forbindelse med arbejdsulykken, som nu skal undersøges nærmere.

Opsummering:
En person er overført til Rigshospitalets brandsårsafdeling efter at være blevet ramt af stikflamme i værftshal i Skagen.